als_Latn dik_Latn sag_Latn
U zhvillua sot në Tiranë Konferenca E Kryetarëve të Komisioneve Parlamentare të Politikës së jashtme të vendeve të Ballkanit Perëndimor. Sesioni i dytë ishte ai për Procesin e Berlinit dhe Konektivitetin në rajon, në të cilin ishte i ftuar Ministri i Zhvillimit Ekonomik, Turizmit, Tregtisë dhe Sipërmarrjes, z. Arben Ahmetaj.
Në fjalën e tij Ministri tha se procesi i Berlinit i hapi rrugën bashkëpunimit rajonal dhe projekteve që do të zhvillojnë ekonomitë e vendeve tona. Një etapë e re ka nisur për rajonin!
Fjala e plotë e Ministrit Ahmetaj
Ky është një moment shumë i rëndësishëm për rajonin e Ballkanit Perëndimor, jo për retorikë apo thjesht në aspektin politik por mbi të gjitha në aspektin ekonomik dhe të integrimit europian.
Ky takim I sotëm në Tiranë është besoj i pesti që organizojmë në nivel rajonal të gjithë bashkë si anëtarë të qeverive apo parlamenteve të vendeve tona dhe nën ombrellën e bashkëpunimit rajonal.
I referohem procesit të Berlinit jo thjesht sepse në këtë sesion do të diskutojmë më shumë rreth tij por edhe sepse ky proces po kthehet në një shtyllë të rëndësishme jo vetëm të konektivitetit si koncept dhe si zhvillim fizik por edhe gjithashtu një shtyllë për të avancuar procesin e Integrimit Europian.
Pothuaj një vit më parë kur Ministrat e rajonit u takuan në Londër në Konferencën e BERZH, të gjithë mbetën të kënaqur nga fakti që Kryeministrat e rajonit ishin të gatshëm të mblidheshin të gjithë së bashku, moment I cili u ngurtësua në një fotografi ën fund të konferencës. Kjo është një etapë e re për Ballkanin Perëndimor; jo vetëm që Kryeministrat e rajonit ulen së bashku, por ka edhe shumë materie në logjikën e këtij bashkëpunimi, materie e cila shkon përtej shkrepjes së një fotografie, që është thelluar në elementet esencialë të zhvillimit ekonomik dhe të integrimit europian, që nuk është limituar vetëm në përmbushjen e kritereve të Kopenhagenit por që po zgjerohet ditë pas dite duke përfshirë çështje që do të sillnin efekte zinxhir shumë pozitivë për qytetarët e rajonit.
Thelbi i procesit të Berlinit ishte dhe vazhdon të jetë konektiviteti. Dua të ndaj me ju një llogaritje shumë të thjeshtë që kam ndarë edhe me kolegët e mi në fakt dhe që tregon pikërisht sesa i rëndësishëm dhe urgjent është ky proces. Duke vlerësuar buxhetet e vendeve të rajonit dhe kërkesën e qytetarëve për konektivitet, rajoni ynë do të arrinte indeksin e konektivitetit të Bashkimit Europian pas 70-80 vitesh. Pyetja që natyrshëm qytetarët e vendeve tona do të na shtronin ne si qeveri është : A mendoni se mund të presim 80 vite për të arritur indeksin e konektivitetit të Bashkimit Europian? Përgjigja sigurisht është jo, prandaj ne jemi tejet të angazhuar të punojmë së bashku dhe ne po punojmë në fakt së bashku jo vetëm në nivel politik por edhe në atë teknik për të dalë më një hartë shumë të detajuar të konektivitetit në rajon e cila prek rrjetet kryesore por jo vetëm, të autostradave dhe hekurudhave por jo vetëm, dhe që prek gjithashtu më shumë se dy shtete për të përmbushur definicionin e konektivitetit rajonal dhe jep efekte Ekonomike për të gjithë rajonin.
Po ju sjell shembullin e autostradës Beograd – Nish- Tiranë –Durrës. Nuk do të përmend efektet fantastike që do sillte në pikëpamjen politike sepse ato janë shumë të qarta. Por imagjinoni që Beogradi dhe Prishtina do të lidhen me Portin e Durrësit dhe Porti i Durrësit do të shërbente si port për të gjithë rajonin deri në Prishtinë, Beograd e më tej në veri të Serbisë, që është fantastike për Shqipërinë, Kosovën dhe Malin e Zi.
Një tjetër shembull, për të cilin jemi duke “luftuar” tani që flasim, është të përfshijmë autostradën Adriatiko – Joniane në politikat e transportit të Komisionit Europian dhe në listën e projekteve priotitare të cilat do të financohen nga Komisioni Europian. Ky projekt do të prekte tre vende, Shqipërinë, Malin e Zi dhe Kroacinë dhe praktikisht do të shtrihej në një unazë më të gjerë dukë përfshirë Brindizin deri në Trieste për të zbritur deri në jug të Shqipërisë në Butrint. Do të ndihmonte po kështu lëvizjen e mallrave dhe transportin drejt vendeve të Europës Qendrore, duke bërë që për shembull Munihu të jetë të themi 7-8 orë larg. Kjo do të thotë se Shqipëria dhe vendet e tjera të Ballkanit Perëndimor bëhen fizikisht të ndërlidhur brenda rajonit por edhe me tregun europian. Sa I përket efekteve zinxhir, mund të numëroj shumë të tillë por patjetër është lëvizja e mallrave, njerëzve, turizmi dhe zhvillimi i transportit për shkak të shkurtimit të distancave.
Ne patëm një takim shumë të mirë në Budva ku ngritëm një grup pune i cili po funksionon. Kohët e vjetra për Ballkanin kanë kaluar. Bashkëpunimi mbetet ende I brishtë por po ecën në drejtimin e duhur; Shqipëria dhe Serbia po punojnë jo vetëm në nivel politik për t’u përgatitur për Konferencë e Vienës me Komisionin Europian, Gjermaninë dhe Austrinë por gjithashtu po udhëheqin së bashku përpjekjen për bashkëpunim rajonal në nivel teknik në mënyrë që të mos shkojmë në Vienë vetëm me retorikë port ë prezantohemi me një listë të vërtetë çështjesh dhe projektesh.
Kryeministrat e të dy vendeve po punojnë në mënyrë shumë intensive për atë që quhet koncepti një marrëveshje të re për Ballkanin Perëndimor të cilin do ta ndajnë më të gjithë Kryeministrat e rajonit para së ta prezantojnë në Vienë. Ne po punojmë për t’i treguar Komisionit Europian, të gjitha partnerëve dhe vendeve anëtare se Shqipëria nuk është vetëm reaktivë si shtet, si qeveri, si maxhorancë por jemi një aktor proaktiv dhe lider në bashkëpunimin rajonal dhe po marrim inisiativën për të qenë konkretë, të maturuar dhe të drejtpërdrejtë në Konferencën e Gushtit në Vienë. Po në këtë kuadër dua të ndaj me ju se ne po mendojmë të zgjerojmë lëvizjen e njerëzve brenda rajonit. Ne po fokusohemi tani në shkëmbimet e studentëve dhe shkëmbimet e të rinjve në mënyrë që ata vetë dhe ne sigurisht, të dimë më shumë për atë çka ndodh në vendet tona. Sot ne dimë shumë më shumë për vende si Greqia, Italia, Gjermania apo SHBA-të dhe nuk njohim aq mire fqinjët tanë në rajon dhe besoj kjo është gjëja më e rëndësishme për secilin prej vendeve tona në këtë moment.
Së fundi dua të them se bashkëpunimi rajonal pas CEFTA-s ka njohur rritje. Në disa raste tregtia është trefishuar por unë do të thoja se kjo nuk mjafton. Ne jemi ende larg nga kapacitetet që kanë ekonomitë tona. Eksportet tona me vendet e rajonit sot janë 40% më pak se niveli optimal që do të thotë se duhet të gjejmë mënyra për t’I promovuar ato dhe unë besoj se aktivitete si ky janë një vlerë e shtuar për procesin e Berlinit, për bashkëpunimin rajonal dhe sigurisht për aspiratën e integrimit europian. Dua të shtoj gjithashtu se Qeveritë e vendeve tona po e bëjnë pjesën e tyre në kuadër të bashkëpunimit; parlamentet duhet gjithashtu të bëjnë pjesën e tyre dhe modestisht, dua ta falenderoj zonjën Dade për punën e mirë që ka bërë dhe ju për pjesëmarrjen.
© Ministria e Zhvillimit Ekonomik, Tregëtisë dhe Sipërmarrjes 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn